Am wakken i neẓra, iḍrisen n tsekla taqbaylit tamensayt i yellan di timawit uɣalen ɣer tira; gar wid i ineǧṛen abrid i wannect-agi, ad d-naf Lmulud At Mεemmer. Mačči d yiwet n tɣawsa i yexdem deg wannar-agi, maca nekkni ad d-nawi awal ɣef uḥeddad l-lqalus. M.A. Salhi, yenna-d ɣef uḍris-agi belli yettwasiskel sɣur Mεmmeri di ttnaṣfa n lqern wis 20. Di tedyant n uḥeddad n lqalus, amsawal yessawal-d tadyant i yesla ɣer wiyaḍ, ur yefki ara isem i yiwudam ( yiwen n uḥeddad, tameṭṭut...) yerna ur yefki ara azal i uglam-nsen, yemmeslay-d fell-asen s tewzel (aḥeddad yesɛa cci, tameṭṭut tzad di ṣṣifa...). Awal i yellan gar yiwudam yettili-d yal tikkelt s umyag “ini”, ula d tasiwelt n teḥkayt fessuset, imi ineḍruyen n tsiwelt wezzilit.